Document ID: 32003R2174

Kommissionens forordning (EF) nr. 2174/2003
af 12. december 2003
om ændring af forordning (EF) nr. 466/2001 for så vidt angår aflatoksiner
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 315/93 af 8. februar 1993 om fællesskabsprocedurer for forurenende stoffer i levnedsmidler(1), særlig artikel 2, stk. 3, og
ud fra følgende betragtninger:
(1) Ved Kommissionens forordning (EF) nr. 466/2001 af 8. marts 2001 om fastsættelse af grænseværdier for bestemte forurenende stoffer i levnedsmidler(2), senest ændret ved forordning (EF) nr. 1425/2003(3), er der fastsat grænseværdier for aflatoksin B1 og det samlede aflatoksinindhold i visse levnedsmidler.
(2) Det er fastsat i forordning (EF) nr. 466/2001, at hvis der ikke inden den 1. juli 2003 var fastsat en specifik grænseværdi for majs, der skal undergå sortering eller anden fysisk behandling inden konsum eller anvendelse som ingredienser i levnedsmidler, ville grænseværdierne for korn til direkte konsum derefter gælde. Dette var fastsat, fordi det ikke, når det gælder majs, kan udelukkes, at visse sorteringsmetoder eller andre fysiske behandlinger reducerer forureningen med aflatoksiner, men det er endnu ikke dokumenteret, at sådanne metoder er reelt effektive. Endvidere var det fastsat, at hvis der ikke forelå data, som gjorde det berettiget at fastsætte en specifik grænseværdi for uforarbejdet korn, skulle grænseværdierne på 2 μg/kg aflatoksin B1 og 4 μg/kg aflatoksin i alt gælde.
(3) Der er i den forbindelse blevet fremlagt oplysninger om majs. De indsendte oplysninger viser, at aflatoksinindholdet i uforarbejdet majs som følge af forskellige metoder til sortering og fysisk behandling klart kan reduceres markant efter rensning i den færdige forbrugsvare (grits i flager, andre grits). Aflatoksinforureningen forekom især i screeningerne (affald) og i majsspirer, klidmel og knust majs (foderprodukter). Det er ganske vist ikke muligt at foretage en præcis, kvantitativ og sikker vurdering af, hvor stor en reduktion der kan opnås, men de disponible oplysninger viser, at de forskellige rensnings- og forarbejdningstrin er tilstrækkeligt effektive til at fjerne aflatoksiner fra majsprodukter til konsum, hvorved uforarbejdet majs med et indhold af aflatoksin B1 på 5 μg/kg og et samlet aflatoksinindhold på 10 μg/kg vil resultere i majsprodukter til konsum, der overholder grænseværdierne for aflatoksin B1 på 2 μg/kg og for det samlede aflatoksinindhold på 4 μg/kg, og samtidig sikre et højt forbrugerbeskyttelsesniveau.
(4) Nogle af dem, der har ansvaret for fødevarekontrol og -analyser, anvender tilsyneladende samme antal betydende cifre, når de indberetter analyseresultatet, som det, grænseværdien er udtrykt med i forskrifterne.
(5) Forordning (EF) nr. 466/2001 bør derfor ændres i overensstemmelse hermed.
(6) De i denne forordning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
UDSTEDT FØLGENDE FORORDNING:
Artikel 1
I forordning (EF) nr. 466/2001 foretages følgende ændringer:
1) Artikel 4, stk. 3, affattes således:
"3. Jordnødder, nødder og tørret frugt, der ikke overholder grænseværdierne for aflatoksin, jf. punkt 2.1.1.1 i bilag I, og majs, der ikke overholder grænseværdierne i punkt 2.1.2.1 i bilag I, kan markedsføres, under forudsætning af at de pågældende produkter
a) ikke er bestemt til direkte konsum eller anvendes som ingredienser i levnedsmidler
b) overholder grænseværdierne i punkt 2.1.1.2 i bilag I for jordnødder, i punkt 2.1.1.3 i bilag I for nødder og tørret frugt samt i punkt 2.1.2.3 i bilag I for majs
c) undergår endnu en behandling i form af sortering eller anden fysisk behandling, og grænseværdierne i punkt 2.1.1.1 og 2.1.2.1 i bilag I efter denne behandling ikke er overskredet, og denne behandling ikke resulterer i andre skadelige restkoncentrationer
d) er mærket, således at anvendelsesformålet klart fremgår, med angivelsen 'produktet skal undergå sortering eller anden fysisk behandling for at reducere aflatoksinindholdet, inden det anvendes til konsum eller som ingrediens i levnedsmidler'."
2) Bilag I ændres som angivet i bilaget til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 12. december 2003.

Labels: 0
3
17
20